4 Go tlwaelegile gore batho ba ba rutegileng ba dirise mafoko a bareetsi ba bone ba sa a tlhaloganyeng. Mme fa batho ba bangwe ba sa tlhaloganye se re se buang, ba ka solegelwa molemo jang ke kitso ya rona? Fa Jesu a ruta, le ka motlha o ne a sa dirise mafoko a batho ba sa a tlhaloganyeng. Akanya fela gore o ne a na le mafoko a mantsi jang a a neng a ka a dirisa. Le fa go ntse jalo, le mororo a ne a na le kitso e ntsi, o ne a sa ikakanyetse ka boene mme o ne a akanyetsa bareetsi ba gagwe. O ne a itse gore ba le bantsi ba bone ba ne ‘ba sa rutega e bile e le batho fela.’ (Ditiro 4:13) Gore a kgone go fitlhelela dipelo tsa batho, o ne a dirisa mafoko a ba neng ba ka a tlhaloganya. Mafoko a gagwe a ka tswa a ne a le motlhofo, mme a ne a na le dithuto tsa boammaaruri tse di boteng.